যুক্তরাষ্ট্রের সেন্ট জন ফিশার কলেজের পদার্থবিদ্যা বিভাগের প্রফেসর মনোয়ার করিম গত ২০ আগস্ট সোমবার সকালে চট্টগ্রাম বিশ্ববিদ্যালয়ের (চবি) উপাচার্য প্রফেসর ড. ইফতেখার উদ্দিন চৌধুরীর সঙ্গে তার অফিস কক্ষে সৌজন্য সাক্ষাৎ করেন এবং এক মতবিনিময় সভায় মিলিত হন। এ সময় চবি জামাল নজরুল ইসলাম গণিত ও ভৌত বিজ্ঞান গবেষণা কেন্দ্রের পরিচালক প্রফেসর ড. অঞ্জন কুমার চৌধুরী, রেজিস্ট্রার (ভারপ্রাপ্ত) কে এম নূর আহমদসহ বিশ্ববিদ্যালয়ের বিভিন্ন দফতরের ঊর্ধ্বতন কর্মকর্তারা উপস্থিত ছিলেন। উপাচার্য অতিথিকে চট্টগ্রাম বিশ্ববিদ্যালয় সবুজ ক্যাম্পাসে স্বাগত জানান। তিনি অতিথি সকাশে এ বিশ্ববিদ্যালয়ের অনুষদ, বিভাগ, ইনস্টিটিউট ও গবেষণা কেন্দ্রের একটি সংক্ষিপ্ত পরিচিতি তুলে ধরেন এবং বিশ্ববিদ্যালয়ের শিক্ষা, উচ্চশিক্ষা ও গবেষণা কর্মসম্পর্কে আলোকপাত করেন। বিশেষকরে প্রতিথযশা শিক্ষাবিদ আন্তর্জাতিক খ্যাতি সম্পন্ন বিজ্ঞানী প্রফেসর ড. জামাল নজরুলের স্মৃতি অমøান করে রাখার প্রয়াসে চট্টগ্রাম বিশ্ববিদ্যালয়ে তার নামে নামকরণকৃত উক্ত গবেষণা কেন্দ্রে উচ্চশিক্ষা ও গবেষণায় শিক্ষার্থী ভর্তিসহ এ প্রতিষ্ঠানে সেমিনার-সিম্পোজিয়াম ইত্যাদি কার্যক্রম সম্পর্কে বিশদ তুলে ধরেন। শিক্ষাবিদ ও গবেষক সম্মানিত অতিথি প্রফেসর মনোয়ার করিম উচ্চশিক্ষা ও গবেষণা প্রতিষ্ঠান হিসেবে চট্টগ্রাম বিশ্ববিদ্যালয়ের শিক্ষা-গবেষণার সার্বিক মনোরম পরিবেশ এবং বর্তমান অবস্থান সম্পর্কে অবহিত হয়ে অত্যন্ত আগ্রহ প্রকাশ করেন এবং এ বিশ্ববিদ্যালয়ের সার্বিক উন্নয়নে তার আন্তরিক সহযোগিতার বিষয়টি উপাচার্যকে অবহিত করেন। এ ছাড়া তার ব্যক্তিগত ফান্ড থেকে এ বিশ্ববিদ্যালয়ের মেধাবী শিক্ষার্থীদের বৃত্তি প্রদানের ব্যাপারে প্রস্তাব পেশ করেন। উপাচার্য তার এ প্রস্তাব সানন্দে গ্রহণ করেন এবং এ ব্যাপারে সার্বিক বিষয়াবলি উল্লেখ করে একটি প্রস্তাবনাপত্র বিশ্ববিদ্যালয় প্রশাসন বরাবরে পেশ করার জন্য তাকে অনুরোধ জানান। সম্মানিত অতিথি উপাচার্যের এ পরামর্শ সানন্দে গ্রহণ করে শিগগিরই একটি সমঝোতা চুক্তির ব্যাপারে ব্যবস্থা গ্রহণের ঐকমত্য পোষণ করেন। সংবাদ বিজ্ঞপ্তি।